Tilintarkastustuomioistuimen erityiskertomus N:o 11/2003 annettu 2 päivänä maaliskuuta 2004 ympäristöalan rahoitusvälineestä (LIFE)



Virallinen lehti nro C 061 , 10/03/2004 s. 0001 - 0001



Tilintarkastustuomioistuimen erityiskertomus N:o 11/2003 annettu 2 päivänä maaliskuuta 2004 ympäristöalan rahoitusvälineestä (LIFE) (2004/C 61/01) EUROOPAN UNIONIN NEUVOSTO, joka 1. PANEE TYYTYVÄISENÄ MERKILLE tilintarkastustuomioistuimen erityiskertomuksen N:o 11/2003, jossa tarkastellaan ympäristöalan rahoitusvälineen (LIFE) suunnittelua, hallintoa ja täytäntöönpanoa, 2. ON YHTÄ MIELTÄ tilintarkastustuomioistuimen kanssa siitä, että LIFE-ohjelma on ollut komission ympäristöpolitiikan tärkeä väline; MUISTUTTAA, että LIFE-ohjelma on edelleen ainoa tämän politiikan tukemiseen tarkoitettu väline, 3. TOTEAA, että tilintarkastustuomioistuimen tarkastus keskittyi erityisesti LIFE-ohjelman toiseen vaiheeseen (1996-1999), 4. TOTEAA tilintarkastustuomioistuimen suosittelevan erityisesti seuraavaa: a) LIFE-ohjelman roolia olisi selvennettävä erityisesti ympäristöohjelmien osalta, ja välineelle olisi määriteltävä tarkat, mieluiten lukuina ilmaistut tavoitteet, b) komission nykyisiä hallinnointimenettelyjä olisi parannettava. Tilintarkastustuomioistuin suosittelee erityisesti seuraavaa: i) yksiköiden välisen kuulemisen parantaminen kaksinkertaisen rahoituksen välttämiseksi, ii) ulkopuolisten asiantuntijoiden käyttö välineen kaikkien kolmen osa-alueen mukaisten ehdotusten arvioinnissa menettelyjen avoimuuden varmistamiseksi, iii) tukikelpoisten menojen määrittelyn täsmentäminen ja maa-alueiden hankinnan valvonnan parantaminen, c) komission olisi tehostettava seurantaa, valvontaa ja arviointia muun muassa i) suorittamalla edelleen hankkeiden tarkastuksia paikalla ja mahdollisesti lisäämällä niiden määrää ja parantamalla niiden laatua, ja ii) hankkeiden ulkoisella tarkastuksella, iii) ottamalla käyttöön hankkeiden tulosten levittämistä koskevassa strategiassa välineitä hankkeiden tehokkuuden analysoimiseksi ja niiden vaikutusten mittaamiseksi, d) olisi kiinnitettävä enemmän huomiota hankkeiden tulosten käyttöön sen varmistamiseksi, että rahoitus ja ympäristöpolitiikan tulosten saavuttaminen ovat tyydyttävässä suhteessa toisiinsa, 5. ARVOSTAA komission rakentavaa vastausta erityiskertomukseen ja TOTEAA erityisesti, että komissio on jo toteuttanut toimenpiteitä, joilla on parannettu nykyisen, kolmannen vaiheen (2000-2004) hallinnointia tilintarkastustuomioistuimen useiden suositusten mukaisesti, 6. ON TYYTYVÄINEN 5. marraskuuta 2003 Euroopan parlamentille ja neuvostolle annettuun asetuksen (EY) N:o 1655/2000 välitarkistusta koskevaan komission kertomukseen, joka liittyy LIFE-ohjelman nykyiseen vaiheeseen mutta perustuu laajalti LIFE-ohjelman edellisessä vaiheessa rahoitettuihin hankkeisiin, ja TOTEAA, että siinä suositellaan välineen hallinnoinnin yksinkertaistamista, tehostettua keskittymistä kuudennen ympäristötoimintaohjelman painopisteisiin sekä tulosten käytön ja levittämisen parantamista, mikä on niin ikään tilintarkastustuomioistuimen suositusten mukaista, 7. KANNATTAA komission hiljattain esittämää ajatusta tehdä ehdotus LIFE-ohjelman nykyisen vaiheen jatkamisesta vuoteen 2006 ja ottaa huomioon tänä jatkoaikana joitakin muita tilintarkastustuomioistuimen suosituksia, 8. SUHTAUTUU tietyin varauksin tilintarkastustuomioistuimen suosituksiin tukikelpoisten kulujen määrittelystä palkkakustannusten ja maa-alueiden hankinnan osalta ja KATSOO, että näitä suosituksia on tarkasteltava huolellisesti, ja 9. KEHOTTAA komissiota ottamaan huomioon erityisraportissa ja välitarkistuksessa esitetyt muut suositukset LIFE-ohjelman tulevassa hallinnoinnissa ja täytäntöönpanossa.